**de-a latul sorţii**

*Dorina Neculce*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dar sunt atât de departe

asemenea pământului crăpat

m-au şi învăţat să nu mint să nu fur să nu ucid să

nu jinduiesc şi încerc să mă înalţ desculţ

dezrobit eliberându-mă din pietre

ating doar valul nestăvilită unduire

pe un portativ dezacordat

a nopţii umbră îmi lasă murmurul stins

peste obraz şi strig hai lasă hai repede dar hai

nu mă mai suportă nici pietrele

nu mai au limbă fruntea să mi-o înalţe

să-mi tulbure sufletul

nimic din ce nu este al meu

a sinelui ţărână mă astupă

mă astupă cu mâinile cusute

pe burtă şi stau aşa lipit de tălpile voastre

de parcă nu aş mai avea putere

să mă reclădesc de parcă

m-a-nghiţit pământul haide hai inimă colindă

cu buzele de foc urzind în peşteră izvorul

va curge smirnă din plămădeala voastră

clişeu madam va zice un

hermeneut umflându-şi penele

pe dinăuntru abia mă mai suport

şi bântui zările albite ca o nălucă dezlipită

din burta fluturelui nopţii/ îmi fac

din stelele căzute un pat

de-a latul sorţii﻿